कपाल काटेको शुल्क वृद्धि गरेको भन्दै विरोध
ताप्लेजुङमा नाइँ सङ्घले सैलुन सेवाको शुल्क अस्वाभाविक वृद्धि गरेको भन्दै विद्यार्थीले विरोध गरेका छन् । सैलुन सेवाको शुल्क अस्वाभाविक अर्थात् एकै पटक ५० प्रतिशतले वृद्धि गरिएको भन्दै विद्यार्थीहरूले विरोध गरेका हुन् ।
ताप्लेजुङ, भदौ १३ गते । ताप्लेजुङमा नाइँ सङ्घले सैलुन सेवाको शुल्क अस्वाभाविक वृद्धि गरेको भन्दै विद्यार्थीले विरोध गरेका छन् । सैलुन सेवाको शुल्क अस्वाभाविक अर्थात् एकै पटक ५० प्रतिशतले वृद्धि गरिएको भन्दै विद्यार्थीहरूले विरोध गरेका हुन् । जिल्लास्थित नेपाल विद्यार्थी सङ्घ र अनेरास्ववियु (क्रान्तिकारी) ले सैलुन सेवाको शुल्क वृद्धि गरिएकोमा विरोध जनाउँदै जिल्ला प्रशासन कार्यालय र फुङ्लिङ नगरपालिकामा मङ्गलबार ध्यानाकर्षण पत्र बुझाएका छन् । शुल्क वृद्धिप्रति आपत्ति जनाउँदै उक्त दुई विद्यार्थी सङ्गठनले शुल्क समायोजनका लागि भूमिका खेल्न आग्रह गर्दै ध्यानाकर्षण पत्र बुझाएको जनाएका छन् ।नाइँ सङ्घले अस्वाभाविक रूपमा गरेको शुल्क वृद्धि फिर्ता लिनुपर्ने र सैलुनको अनुगमन गरी मापदण्डविपरीत तथा मनोमानी ढङ्गबाट वृद्धि गरिएको शुल्क समायोजन गर्न गराउनमा जिल्ला प्रशासन कार्यालयले पहल लिनुपर्ने विद्यार्थीले माग गरेका छ । नेविसङ्घ ताप्लेजुङका कार्यवाहक सभापति अर्जुन तिवारी र अखिल क्रान्तिकारीका जिल्ला अध्यक्ष झरेन्द्र तिवारीद्वारा हस्ताक्षरित ध्यानाकर्षण पत्र प्रमुख जिल्ला अधिकारी गोमादेवी चेम्जोङ र फुङ्लिङ नगरपालिकासमक्ष बुझाइएको हो । एकै पटक ५० प्रतिशतले शुल्कवृद्धि गर्नु मापदण्ड तथा ऐन २०७४ विपरीत भएको भन्दै विरोध गर्नुपरेको विद्यार्थी सङ्गठनहरूले जनाएका छन् ।नाइँ सङ्घले कपाल काटेको सेवा शुल्कमा १०० बाट वृद्धि गरी १५० रुपियाँ पुर्याएको छ । त्यस्तै कपालको रेजर गरेको १५० रुपियाँ र डिजाइनिङ कपाल काटेको २००, राउन्ड काटेको ५० र चेहरा दारी, फम दारी र क्लिजिङ दारी काटेको समान १५० रुपियाँ कायम गरिएको छ । साधारण कपाल कालो गरेको २५० देखि ४५० रुपियाँ, साधारण फेसवासको ३५० रुपियाँ र साधारण फेसियलको ६०० रुपियाँ शुल्क निर्धारण गरिएको छ । फेसियल गरेको एक हजार ५०० रुपियाँ, थ्रेटिङ गरेको ७० रुपियाँ र अन्य सैलुनसम्बन्धी सबै सेवाको ५० प्रतिशतले शुल्क वृद्धि गरिएको छ । वृद्धि गरिएको शुल्क यही भदौ १ गतेदेखि लागू गरिएको छ ।